*Ezért fogadjátok be egymást, ahogyan Krisztus is befogadott titeket Isten dicsőségére.* (Rm 15,7)

Varsó, 2015. február 15.

Szép gyakorlat szerte a világban, hogy a Biblia rendszeres olvasásában a herrnhuti Losungot veszik alapul. Ennek alapján a 2015-ös bibliai jelmondat így hangzik: „Fogadjátok be egymást, ahogyan Krisztus is befogadott titeket Isten dicsőségére”.

 „Ahogy Jézus is befogadott minket…” Ennek az állításnak már csak azért is nagy a súlya, mert tudjuk, hogy Jézust a világ nem akarta befogadni. János evangéliuma elején azt olvassuk, hogy Jézus, a Logosz az övéi közé jött, de az övéi nem fogadták be (Jn 1,11). A világosság a sötétben világít, de a sötétség nem fogadta be. A szinoptikus evangéliumokban pedig arról olvasunk, hogy Józsefet és az állapotos Máriát nem fogadták be Betlehemben, így Jézusnak istállóban kellett megszületnie. Később az immár felnőtt Jézust és tanítványait a samáriai falvakba nem fogadják be. A nagypénteki Golgota pedig arról a szomorú tényről tanúskodik, hogy a világ teljesen ki akarta vetni magából Isten fiát. Akkor „tizenkét órától egészen három óráig sötétség lett az egész földön” (Lk 23,44) – vagyis úgy tűnt, hogy a Világ Világosságát elnyeli a sötétség. Ám húsvétkor új fény támadt! Egy magyar költő, Pilinszky János így fogalmaz: „A tények mögül száműzött Isten újra és újra átvérzi a történelem szövetét”.

 Jézus ezért felkiáltójelként velünk marad. A bibliai példák ma is érvényesek. Ő kirekesztés helyett a befogadás embere volt – és mi is azok kell hogy legyünk. Amikor „a mennydörgés fiai” tüzet akartak kérni Mester és őket be nem fogadó falvakra, akkor ezt mondta: „Nem tudjátok, milyen lélek lakik bennetek”. Jézus befogadta a samáriait, a gyermeket, a nőt, a leprást, a prostituáltat. „Aki az ilyen kisgyermekek közül egyet is befogad az én nevemért, az engem fogad be” (Mk 9,37) – mondta. Aligha torzítjuk el Jézus szándékát, ha a gyermekek mellett adott esetben a lenézettekről és a hatalom nélküliekről is beszélünk.

Erről az inkluzivitásról tanúskodik Pál apostol is. Ő aztán igazán a saját bőrén tapasztalta meg ezt: megtérése után őt, a rettegett ellenséget befogadta a damaszkuszi gyülekezet. Rómában, ahova az évi igénket is tartalmazó levelet küldte, zsidók és pogányok együtt alkották a keresztyén gyülekezetet. Jómódúak és szegények. Férfiak és nők. Két közvetlen munkatársai között házaspár is volt: Akvilla és az ő felesége, Priscilla. A levél végén ismét egy nőt, Fébét ajánl a közösség szeretetébe.

Fogadjátok be egymást, ahogy Krisztus is befogadott titeket!

Hadd hozzak néhány példát arra, mit jelenthet ma a befogadás. Bő 25 évvel ezelőtt, amikor leomlott a berlini fal, és az NDK rettegett pártvezetőjének, Erich Honeckernek le kellett mondania, akkor a gyűlölt diktátornak és feleségének egyszerűen nem volt hová mennie. A kádernegyedben már nem volt kívánatos, börtönbe ekkor még nem zárták, kivándorolni sem tudott még – így aztán az evangélikus egyház adott nekik menedékjogot. Ezzel meg akarták védeni a házaspárt az elkeseredett és mindenre elszánt tömegek bosszújától. Egy Lobetal nevű településen a helyi lelkész, Uwe Holmer fogadta be őket be a parókiára. Ő ezeket a szavakat idézi Luthertől: „Ha az ellenségem beteg, akkor ő már nem az ellenségem”.

 Vagy hadd mondjak két példát a saját országomból. A Magyarországi Evangélikus Egyház a szegénységet, a gyakori kirekesztést és az esélyegyenlőség hiányát érzékelve tudatosan törekszik arra, hogy hitelesen legyen jelen a rászorulók között. Ezekben a hideg téli napokban – éppen az évi igére is hivatkozva – felhívtuk gyülekezeteink és egyházi intézményeinket arra, hogy törődjenek a környezetükben élő hajléktalanokkal és nélkülözőkkel. Kértük, hogy adják meg nekik a túléléshez és az emberi méltóság helyreállításához szükséges tárgyi vagy anyagi segítséget. Javasoltuk, hogy létesítsenek krízisközpontokat, és lehetőség szerint nyissák meg fűtött helyiségeiket a rászorulók előtt. Ennek jegyében például egyházunk központjának egy utcáról nyíló termét is megnyitottuk a rászorulók, melegedni és jó szóra vágyók előtt.

 A másik eset észak-kelet Magyarországon, az ország legszegényebb vidékén történt. Egy olyan faluban, ahol már csak romák élnek, ráadásul a legnagyobb nyomorban, a helyi lelkész vezetésével kis kápolnát alakítottak ki a korábbi tejboltból. Egy őszi vasárnap szenteltem fel a nagyon egyszerű épületet. A helyiségben csak cigányok voltak. Olyan emberek, akiket a társadalom nagy része ingyenélőnek, bűnözőnek és lustának tart. Most együtt énekeltünk és imádkoztunk. Büszkék voltak a kápolnájukra, hiszen azt saját kezükkel építették. A szentelési igehirdetés textusát úgy választottam meg, hogy az az épület korábbi funkciójára is utaljon: „Mint újszülött csecsemők a hamisítatlan lelki tejet kívánjátok, hogy azon növekedjetek az üdvösségre” (1 Pt 2,2). Az istentiszteleten rögtön három keresztelőre is sor került.

 Beszédem alatt az egyik cigányasszony megszoptatta gyermekét. És látta Isten, hogy ez nagyon jó. És mondta Jézus: „Fogadjátok be egymást, ahogy én is befogadtalak titeket”.

 „Fogadjátok be egymást…” Jézus szava azzal a kérdéssel szembesít, hogy tudunk-e befogadó egyház lenni. Hogy ne tűnjek dicsekvőnek, szomorú hazai tapasztalatomat is meg kell osztanom veletek. Egyre több olyan ember van, aki elhiszi, hogy a menekültektől félni kell, és ezért az ország ajtaját be kell reteszelni előttük. Amikor néhány éve iraki menekültek költöztek be egy bécsi templomba, kétségkívül megzavarva az istentiszteletek jó rendjét, Schönborn bíboros együttérző módon meglátogatta őket. Ezzel szemben ugyanabban az időben egy magyarországi újsághír így szólt: „Éhségsztrájkot kezdett harminc afgán menekült – köztük nők és gyerekek – tegnap délután a budapesti Szent István-bazilikában. A debreceni menekülttáborból jöttek és menekültstátuszt akartak. A rendőrség tájékoztatása szerint az apát bezárta a templomot, majd kihívta a rendőrséget. Ők buszokra tettét a társaságot, és visszavitték őket a menekülttáborba. Hasonló történet zajlott néhány napja: egy vonaton több száz koszovói menekült próbált – érvényes jeggyel, de hivatalos dokumentumok nélkül – Bécsbe jutni. Köztük sok asszony és kisgyerek. Nem sokkal a határ előtt a hatóságok leszállíttatták őket a vonatról, és hazairányította őket.

 Mélységesen szégyelltem magam. Már az Ószövetségben megfogalmazódik a parancs: „Szeressétek a jövevényt, mert ti is jövevények voltatok Egyiptomban!” (5Móz 10,19). Hiába törekszik egy kormány arra, hogy Isten nevét az alkotmány preambulumában szerepeltesse, hiába hivatkoznak politikusok Jézusra – az ilyen cselekedet minden, csak nem a Názáretihez méltó. Tudom, hogy a II. világháború alatt milyen sok lengyel menekültet befogadtak Magyarországon, az 1956-os forradalom után pedig milyen sok magyar menekültet befogadott a világ. Miután 1947-ben megalakult a Lutheránus Világszövetség, akkor minden hatodik evangélikus maga is menekült volt. Már csak ezért is érthető, hogy a szervezet munkája abban az időben igen erősen a menekültek megsegítésére irányult.

 Van még mit tanulnunk az apostoltól: „Fogadjátok be egymást, ahogy Krisztus is befogadott titeket”. Világunkban sok a menekült és az üldözött. Imádkoznunk és lehetőség szerint tennünk kell üldözött keresztény testvéreinkért: azokért, akiket Jézus tanítványaként keresztre feszítenek Szudánban, akiknek templomait felgyújtják Nigériában, akiket hitük gyakorlása miatt halálos fenyegetések érnek Szíriában, akiknek házát az arab N betűvel jelölik meg Irakban. A naszráni (nazarénus, keresztény) jelet fenyegető bélyegként kapják: ha nem fizetnek különleges adókat vagy nem térnek át az iszlám hitre, akkor házaikat felgyújtják, és nekik menekülniük kell.

 Az üldözöttekért imádkoznunk kell, és alkalom adtán be kell fogadnunk őket.

Az egyházban, gyülekezetek egymást hordozó közösségében vigaszt lehet találni.

A szenvedőknek és elesetteknek hirdethetjük: Isten közöttük akar lakni.

 Hívő emberként naponta önvizsgálatot kell tartanunk, hogy észrevesszük-e a bajbajutottat. Utánuk megyünk-e mi is a mélybe. Lelki és szellemi táplálék mellett tudunk-e az emberek fizikai helyzetén is segíteni, hiszen az Ige is testté lett? Az immár felnőtt Jézus ezt a tanítást adja: „Éhes voltam, és ennem adtatok, mezítelen voltam, és felruháztatok, beteg voltam, és meglátogattatok” (Mt 25,35). Ezzel szemben sokszor ilyen mondatok hangozhatnak el velünk kapcsolatban is:

 „Éhes voltam, és ti létrehoztatok egy klubot, hogy az humanitárius kérdésekkel foglalkozzék;
 Börtönben voltam, és ti titkon elmentetek egy templomba, hogy imádkozzatok értem;
 Mezítelen voltam, és ti komolyan tanulmányoztátok mezítelenségem erkölcsi következményeit.

 Beteg voltam, és ti hálát adtatok Istennek a saját jó egészségetekért.
 Olyan vallásosnak és Istenhez közelinek láttalak benneteket.
 De én még mindig éhezem, egyedül vagyok: mezítelenül, betegen, börtönben és hazátlanul.”

 Pál befogadásról beszél. Hiszem, hogy Jézus is inkluzív, befogadó egyházat akart. A néhány hónappal ezelőtti szinóduson Ferenc pápa veszélyesnek nevezte az önmagába bezárkózó egyházat, hangsúlyozva, hogy ha az egyház elveszíti befogadó képességét, a hívők párhuzamos utakat keresnek. „Félünk az újdonságtól. Akkor érezzük magunkat biztonságban, ha mindent ellenőrzés alatt tartunk. Istent is csak egy bizonyos pontig követjük, itt is félünk új utakon indulni, félünk kilépni korlátolt, bezárt, egoista világunkból” – fogalmazott a pápa az emberre és az egyházra is utalva.

 Szeretett testvéreim!

 Az apostol szava meghatározza egyházaink útját 2015-ben. Kirekesztés és elzárkózás helyett a befogadásra kell példát adni. Nem exkluzív, hanem inkluzív közösségnek kell lennünk. Fogadjuk be egymást, ahogy Krisztus is befogadott minket, Isten dicsőségére.

Ámen.